தேர்தல் ஆணையம் லத்திக்கா சரணை சட்டவிரோதமாக டிஜிபியாக்கப் பட்டவர் என்பதற்காக மாற்றவில்லை. லத்திக்கா சரண் மீது அதிமுக உள்ளிட்ட எதிர்க்கட்சிகள் எழுப்பிய புகார்களின் அடிப்படையிலும், மேலும் தேர்தல் ஆணையத்திற்கு வந்த பல்வேறு புகார்களின் அடிப்படையிலுமே அந்த முடிவுக்கு வந்தது. லத்திக்கா சரணின் நியமனத்தை சரி என்று உச்ச நீதிமன்றம் சொன்னதையும் தேர்தல் ஆணையத்தின் மாறுதல் உத்தரவையும் ஒப்பிடுவது என்பது, மொட்டைத் தலைக்கும் முழங்காலுக்கும் முடிச்சு போடுவது போன்றது. தேர்தல் ஆணையம், எந்த அடிப்படையில் லத்திக்கா சரணை மாற்றியது என்றே தெரியாமல், இவ்வாறு சென்னை உயர்நீதிமன்றம் கேள்வி எழுப்பியுள்ளது, தேர்தல் ஆணையத்தின் அதிகாரத்தில் நேரடியாக தலையிடுவதல்லாமல் வேறு ஒன்றும் அல்ல.